અમરેલી જિલ્લો પાટીદારોનો પ્રભુત્વ વાળો વિસ્તાર છે. ગત વિધાનસભાની ચૂંટણીમાં કેશુભાઈ પટેલના પક્ષ જીપીપીની અસર આ જિલ્લામાં જોવા મળી હતી. જિલ્લાની કુલ પાંચ સીટમાંથી બે ભાજપ, બે કૉંગ્રેસ અને એક ધારીની બેઠક જીપીપીને મળી હતી. પાટીદાર અનામત આંદોલન આ જિલ્લામાં અસર કરશે તેવું માનવામાં આવે છે. આ વખતે અમરેલી સીટ પર કૉંગ્રેસના યુવા નેતા પરેશ ધાનાણી સામે ભાજપે બાવકુ ઉંધાડને મેદાનમાં ઉતાર્યા છે. બંને પટેલ છે એટલે પાટીદાર મતદારોમાં ભાગલા પડશે એ સંજોગોમાં ઈતર સમુદાય નિર્ણાયક સાબિત થશે. ધારી સીટ પર ભાજપનાં દિગ્ગજ નેતા દિલીપ સંઘાણી લડી રહ્યા છે. તેમની સામે કૉંગ્રેસે જયસુખ કાકડીયાને ટિકિટ આપી છે. દિલીપ સંઘાણીનું રાજકીય ભાવિ દાવ પર લાગ્યું હોઇ પ્રધાનમંત્રી નરેન્દ્ર મોદીએ ચલાલામાં સભા કરીને વાતાવરણ બદલાવવા પ્રયાસ કર્યો હતો. લાઠીમાં પણ બે પાટીદાર આગેવાનો વિરજી ઠુંમર અને ગોપાલ વસ્તાપરા વચ્ચે લડાઈ છે. સાવરકુંડલામાં પણ બે પાટીદારો કમલેશ કાનાણી અને કૉંગ્રેસના પ્રતાપ દૂધાત વચ્ચે જંગ છે. આમ જિલ્લાની પાંચ સીટમાંથી ચાર સીટ પર પાટીદાર ઉમેદવારો વચ્ચે મુખ્ય જંગ છે. એક માત્ર રાજુલા સીટ પર કોળી નેતા હીરાભાઈ સોલંકી અને કૉંગ્રેસના આહિર આગેવાન અમરીશ ડેર વચ્ચે રસાકસી છે. આમ આ જિલ્લામાં પાટીદારો કોની બાજી બગાડશે અને કોની સુધારશે તેના પર મીટ છે.